แบงก์รัฐรวมพลังปล่อยกู้
แบงก์รัฐทั้งระบบผนึกกำลังอัดสินเชื่อ 3.5 หมื่นล้าน ช่วยจังหวัดชายแดนใต้ ด้านออมสิน นัดถกแบ่งเค้กซอฟต์โลน 6,000 ล้าน
30 พ.ย. 2560

แบงก์รัฐทั้งระบบผนึกกำลังอัดสินเชื่อ 3.5 หมื่นล้าน ช่วยจังหวัดชายแดนใต้ ด้านออมสิน นัดถกแบ่งเค้กซอฟต์โลน 6,000 ล้านนายพิเชฐ ธรรมวิภาค รองผู้อำนวยการธนาคารออมสิน กลุ่มลูกค้าธุรกิจและภาครัฐ เปิดเผยว่า ธนาคารออมสิน เตรียมเชิญตัวแทนสถาบันการเงินธนาคารเฉพาะกิจ และธนาคารพาณิชย์ทั้ง 12 แห่ง หารือเรื่องการเกลี่ยวงเงินในโครงการการให้ความช่วยเหลือทางการเงินแก่ผู้ประกอบการกิจการใน 3 จังหวัดชายแดนภาคใต้ หรือโครงการสินเชื่อดอกเบี้ยต่ำ (ซอฟต์โลน) จากเดิมที่จะสิ้นสุดโครงการในวันที่ 30 ธ.ค. 2560 แต่คณะรัฐมนตรี (ครม.) มีมติให้ขยายระยะเวลาโครงการออกไปอีก 5 ปี โดยเริ่มตั้งแต่วันที่ 1 ม.ค. 2561 ถึงวันที่ 31 ธ.ค. 2565 วงเงินโครงการรวม 2.5 หมื่นล้านบาทนายพิเชฐ กล่าวว่า ขณะนี้ยังเหลือวงเงินสินเชื่ออีก 6,000 ล้านบาท ที่ธนาคารออมสิน จะปล่อยกู้ให้ธนาคารอื่นในอัตราดอกเบี้ย 0.1% และให้ธนาคารอื่นปล่อยกู้ให้ผู้ประกอบการคิดดอกเบี้ยไม่เกิน 1.5% เพื่อใช้เป็นวงเงินหมุนเวียนแบบมีกำหนดระยะเวลา และสินเชื่อระยะยาว (L/T) ในขยายกิจการ เช่น ขยายโรงงาน ซื้อเครื่องจักร เป็นต้นด้านหลักเกณฑ์เงื่อนไขของผู้ที่สามารถใช้บริการสินเชื่อตามโครงการนี้ได้นั้น จะต้องเป็นนิติบุคคลและบุคคลธรรมดา ที่ได้รับผลกระทบจากเหตุการณ์ความไม่สงบใน 3 จังหวัดชายแดน ภาคใต้ และมีสถานประกอบการอยู่ในพื้นที่ จ.ยะลา ปัตตานี และนราธิวาส และเป็นไปตามนโยบายรัฐบาลที่ต้องการเสริมสร้างความแข็งแกร่งให้แก่ระบบเศรษฐกิจของประเทศสำหรับมาตรการดังกล่าวถือเป็นหนึ่งในมาตรการที่ ครม.เห็นชอบให้กระทรวงการคลังดำเนินมาตรการด้านการเงินสำหรับเขตพัฒนาพิเศษเฉพาะกิจจังหวัดชายแดนภาคใต้ มีวงเงิน 3.5 หมื่นล้านบาท โดยคลังดำเนินการผ่านแบงก์รัฐ